《寄李彦弼端臣》
宋代·刘弇

吾生本何为，笔墨代耨耒。拂衣辞云林，偶与寸禄会。

随翔俗子辞，如垢不时靧。几欲临紫虚，摽身飞鸟外。

时哉不吾与，岁晚怵颠沛。炯炯平生心，谁与论梗槩。

李侯西南秀，胸腹无留碍。表表起孤韵，回飙写苍桧。

笔挫三千英，壮甚敌王忾。高搴若木枝，直抚灵鳌戴。

前年帝王州，晤语早倾盖。欣逢妙年客，良愧晼晚态。

谓我文字工，超起到前辈。去年清漳浒，经从不辞再。

高谈破三鼓，阴胆掉百怪。是时方穷冬，瑟缩寂万籁。

滕阁挂星斗，嵌根眇江带。惭非徐孺榻，仅饱吴儿鲙。

忍为鸱夷笑，恃有太白在。四驺驰颓年，遗迹扫茫昧。

君今规壮图，吾辕方未改。青原心欲折，合散几烟霭。

空怀简书畏，未卜簪裾对。翻思谢客吟，拾月弄云海。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。